“ประสิทธิ์” ขอความเห็นใจก.ล.ต. โอนหุ้นข้ามชื่อจิ๊บๆนิดเดียวเท่านั้น
ประสิทธิ์ ศรีสุวรรณ อดีตผู้บริหารบล.แอพเพิลเวลธ์ ขอความเห็นใจ ก.ล.ต. เผยตัวเลขโอนข้ามชื่อเป็นแค่ 0.019% ของยอดซื้อขายเฉลี่ยทั้งปีที่ 4.5 แสนลบ.
19 ก.ย. 2559

ผู้สื่อข่าวรายงานว่า จากกรณีที่สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ลงโทษ นายประสิทธิ์ ศรีสุวรรณ บริษัทหลักทรัพย์ แอพเพิล เวลธ์ โดยประเด็นหลักในการลงโทษ คือ KYC/CDD (Know Your Customer / Customer Due Diligence : KYC/CDD) จากกรณีที่บริษัทละเลยไม่ตรวจสอบข้อมูลลูกค้า เพราะว่าโดยปกติลูกค้าไม่มีการซื้อขาย แต่เกิดธุรกรรมโอนหุ้นมูลค่าสูงเกินฐานะของลูกค้า ซึ่งถือเป็นรายการที่ผิดปกติ และ บล.แอพเพิล เวลธ์ จะต้องตรวจสอบข้อมูลก่อนจะดำเนินการโอนให้ลูกค้า เพราะนับเป็นรายการที่น่าสงสัย และยังพบว่าข้อผิดพลาดโอนหุ้นที่ไม่สอดคล้องกับศักยภาพทางการเงินของลูกค้า
ภายหลังได้มีการสอบถามไปยัง นายนฤพนธ์ อมรเมษวรินทร์ ผู้อำนวยการ ฝ่ายปฏิบัติการของหลักทรัพย์ของ บล.แอพเพิลเวลธ์ ได้รับคำตอบว่า การโอนหุ้นทุกครั้งจะดำเนินการตามขั้นตอนของ สมาคม บล.และ สำนักงาน ก.ล.ต.ที่ได้กำหนดไว้ทุกประการตามมาตรฐาน ลูกค้าทุกท่านที่โอน หรือ โอนข้ามชื่อนั้นได้โอนตามความประสงค์ของลูกค้าในการโอนข้ามชื่อ เมื่อเป็นความประสงค์ของลูกค้า ทางทีมปฏิบัติการต้องทำต่อไป คือ
1.การตรวจสอบผู้โอนและผู้รับโอน เมื่อตรวจสอบทุกขั้นตอนที่กำหนดถูกต้องบริษัทฯจะดำเนินการตามขั้นตอนการโอนต่อไป
2.ในกรณีที่สงสัย เมื่อตรวจสอบเสร็จลูกค้ายังโอน ก็ทำการ STR และนำสู่กระบวนการของ ปปง (สำนักงาน ป้องกันปราบปรามการฟอกเงิน) ทุกท่านไม่มีข้อยกเว้น พร้อมจัดกลุ่มความเสี่ยง
3.บริษัทมีความระมัดระวังไม่ก่อให้เกิดความเสียใดๆ กับลูกค้าตามหลักว่าด้วยการดูแลทรัพย์สินของลูกค้า พร้อมขอย้ำและมั่นใจว่า บริษัทไม่เคยสร้างความเสียหายให้ลูกค้า อันจะก่อให้เกิดการขาดความเชื่อมั่นใดๆ และเกณฑ์ที่ใช้เกินกว่ามาตรฐานของบริษัทหลักทรัพย์อื่นๆ และทางสมาคมบล.กำหนด ไม่เคยมีความเสียหายในองค์กรหรือเรื่องร้องเรียน เพราะได้ทำตามความประสงค์ของลูกค้า และตามข้อกำหนด ของ สมาคมและ สำนักงาน ก.ล.ต.
สำหรับวงเงินโอนข้ามชื่อที่โอนตามความประสงค์ของลูกค้า มูลค่า 8.5 พันล้านบาทนั้น เนื่องจากได้รับโอนหุ้น PP และ IPO และอื่นๆ มาจากลูกค้า เมื่อเทียบกับ volume ของบริษัท รวมทั้งปีเฉลี่ยอยู่ที่ 4.5 แสนล้านบาท คิดเป็นอัตราการโอนหุ้นข้ามชื่อต่อ volume ของบริษัทเท่ากับ 0.019% เท่านั้น พร้อมทั้งขอยืนยันว่า ในเกณฑ์ KYC CDD  STR และ ปปง. เราให้ความสำคัญมาก เพราะทางฝ่ายทำตามนโยบายอย่างเข้มงวด นับตั้งแต่เดือนมีนาคม 2559 เป็นต้นมา บริษัทไม่มีการโอนข้ามชื่อแต่อย่างใดอีก ขณะที่ในวงการอุตสาหกรรมหลักทรัพย์ ยังทำกันต่อไปโดยรอมาตรการจาก สมาคม บล. และ สำนักก.ล.ต. กำหนด

นอกจากนี้ผู้สื่อข่าวได้โทรศัพท์ไปสอบถามลูกค้าของ บล.แอพเพิล เวลธ์ หลายราย ในเรื่องการโอนข้ามชื่อ โดยได้รับคำตอบว่า  เป็นเรื่องปกติที่ทำมานาน และในกรณีที่ลูกค้าที่เป็นเจ้าของพอร์ตลงทุนมีความประสงค์ที่จะโอนหุ้นให้ใครก็สามารถทำได้ ถ้าหลักทรัพย์นั้นเป็นของเขาและเขาคือเจ้าของอย่างแท้จริง
อนึ่งก่อนหน้านี้ นางภัทธีรา ดิลกรุ่งธีระภพ ประธานเจ้าหน้าที่บริหารในฐานะนายกสมาคม บล. กล่าวว่า ร่างหลักเกณฑ์การโอนหุ้นข้ามชื่อ ผ่านความเห็นชอบจากสมาชิกแล้วเรียบร้อยแล้ว ขณะนี้อยู่ระหว่างการพิจารณาความเห็นชอบจากสำนักงาน ก.ล.ต.ต่อไป เพื่อดูความเหมาะสมของหลักเกณฑ์ หากไม่มีการแก้ไขและสมาชิกมีความพร้อม ก็สามารถประกาศใช้ได้ทันทีภายในเดือน ต.ค.นี้ โดยคาดว่าภายในปีนี้จะสามารถนำออกมาใช้ได้
 
 